Áisa bint Abi Bakr (arabul: عائشة بنت أبي بكر, tudományos átiratban: ˤĀ’iša bint Abī Bakr; Mekka, 613/614 – Medina, 678. július 13.) Mohamed próféta legkedvesebb felesége, az első kalifa, Abu Bakr leánya. Áisa fontos szereplő Mohamed hagyományainak (hadíszok) továbbadásában, emellett politikai szerepet is vállalt a korai muszlim közösségben. A szunnita muszlimok körében általános tiszteletnek örvend, a próféta többi feleségéhez hasonlóan állandó jelzője szerint „a hívők édesanyja” (arabul: umm al-muminín / umm al-mu’minīn). A síita iszlámban emlékezete negatív, mivel a 656-ban kirobbant polgárháború során a negyedik kalifa, a síiták által első imámnak tekintett Ali ibn Abi Tálib ellen foglalt állást.